ПРЕДЛОГ ЗАКОНА

О ИЗМЕНАМА И ДОПУНАМА

ЗАКОНА О УТВРЂИВАЊУ ГАРАНТНЕ ШЕМЕ И СУБВЕНЦИОНИСАЊУ ДЕЛА КАМАТЕ КАО МЕРА ПОДРШКЕ МЛАДИМА У КУПОВИНИ ПРВЕ СТAМБЕНЕ НЕПОКРЕТНОСТИ

Члан 1.

У Закону о утврђивању гарантне шеме и субвенционисању дела камате као мера подршке младима у куповини прве стaмбене непокретности („Службени гласник РС”, број 19/25), у члану 2. тачка 8) после речи: „- кућа” додају се речи: „(укључујући и помоћне објекте)”.

Члан 2.

У члану 5. додају се ст. 2. и 3, који гласе:

„Изузетно од става 1. тач. 4) и 5) овог члана, банка може, у зависности од сваког конкретног случаја који цени у складу са прописима, прихватити јемство лица које није члан породице подносиоца захтева за кредит, уколико јој то понуди тај подносилац захтева. Корисник кредита дужан је да банци, на њен захтев, достави нова средства обезбеђења, односно да на први позив банке обезбеди или прибави додатна средства обезбеђења – ако до коначног измирења свих својих уговорних обавеза према банци, неко од датих средстава обезбеђења из става 1. тач. 4) и 5) и става 2. овог члана буде искоришћено, престане да постоји или да испуњава услове које је испуњавало у време закључења уговора о кредиту, као и у случају промене прописа везаних за средства обезбеђења и средства наплате потраживања.”.

Члан 3.

У члану 6. став 3. тачка 6) тачка на крају замењује се тачком и запетом.

Додаје се тачка 7) која гласи:

„7) стамбена непокретност коју гради подносилац захтева на земљишту са грађевинском дозволом (индивидуална изградња или изградња монтажне куће).”.

У ставу 5. после речи: „за кредите исте врсте” додају се запета и речи: „у ком случају остаје на снази Појединачна гаранција, под условима утврђеним овим законом”.

Члан 4.

У члану 9. ст. 2. и 3. мењају се и гласе:

„За кредите одобрене у складу са овим законом не плаћaју се таксе за упис хипотеке, издавање листа непокретности и промену имаоца права на непокретности, односно друге таксе у вези са радњама из области катастра непокретности, утврђенe законом којим се уређују републичке административне таксе.

За кредите одобрене у складу са овим законом, јавни бележник не наплаћује кориснику кредита награду и накнаду трошкова за сачињавање заложне изјаве, потврђивање предуговора и уговора о купопродаји непокретности, сагласности за укњижбу и издавање листа непокретности.”.

Члан 5.

Овај закон ступа на снагу осмог дана од дана објављивања у „Службеном гласнику Републике Србије”.